CELEX: 32013R0743
Language: et
Date: 2013-07-31 00:00:00
Title: Komisjoni rakendusmäärus (EL) nr 743/2013, 31. juuli 2013 , millega kehtestatakse kaitsemeetmed inimtoiduks ette nähtud kahepoolmeliste molluskite impordi kohta Türgist  EMPs kohaldatav tekst

1.8.2013   
            
            
               ET
            
            
               Euroopa Liidu Teataja
            
            
               L 205/1
            
         KOMISJONI RAKENDUSMÄÄRUS (EL) nr 743/2013,
   31. juuli 2013,
   millega kehtestatakse kaitsemeetmed inimtoiduks ette nähtud kahepoolmeliste molluskite impordi kohta Türgist
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse nõukogu 18. detsembri 1997. aasta direktiivi 97/78/EÜ, milles sätestatakse kolmandatest riikidest ühendusse toodavate toodete veterinaarkontrolli põhimõtted, (1) eriti selle artikli 22 lõiget 1,
   ning arvestades järgmist:
   
               (1)
            
            
               Komisjoni audititalitus Toidu- ja Veterinaaramet tegi Türgis järelauditi, et hinnata liitu eksportimiseks ettenähtud kalandustoodete ja kahepoolmeliste molluskite tootmise ametlikke kontrolle. Auditi käigus avastati mitu puudust ametlike kontrollide tegemises ja eelkõige märkimisväärsed puudujäägid külastatud ametlike laborite analüüsides. Seega ei saa Türgi pädev asutus usaldusväärselt tagada, et kõigi liitu eksporditud kahepoolmeliste molluskite puhul on järgitud liidu tervishoiustandardeid.
            
         
               (2)
            
            
               Lisaks on liikmesriigid teatanud suurest arvust nõuetele mittevastavatest Türgi päritoluga kahepoolmeliste molluskite saadetistest, mis ei vastanud liidu mikrobioloogilistele standarditele.
            
         
               (3)
            
            
               Inimeste tervise kaitseks on asjakohane teha Türgist pärit kahepoolmeliste molluskite suhtes nõuetekohaseid kontrolle, et hoida ära inimtoiduks sobimatute toodete turule laskmine. Pädevad asutused peaksid asjaomased saadetised kuni selliste kontrollide tulemuste saamiseni liitu sisenemise piirikontrollipunktis ametlikult kinni pidama.
            
         
               (4)
            
            
               Elusate ja jahutatud kahepoolmeliste molluskite väga lühikese säilivusaja tõttu ei ole võimalik vähem piirava kaubandusmeetmena kasutada testimist liidu piiril. Selliste molluskite saadetised oleksid enne laboritulemuste kättesaamist inimtoiduks sobimatud. Seetõttu on asjakohane peatada Türgist pärit elusate ja jahutatud kahepoolmeliste molluskite import liitu seni, kuni Türgi ametiasutused suudavad anda vajalikud garantiid.
            
         
               (5)
            
            
               Käesoleva määrusega ettenähtud meetmed on kooskõlas toiduahela ja loomatervishoiu alalise komitee arvamusega,
            
         ON VASTU VÕTNUD KÄESOLEVA MÄÄRUSE:
   Artikkel 1
   Käesolevat määrust kohaldatakse Türgist pärit, inimtoiduks ettenähtud elusate, jahutatud, külmutatud ja töödeldud kahepoolmeliste molluskite suhtes.
   Artikkel 2
   Liikmesriigid ei luba importida Türgist liitu elusaid ja jahutatud kahepoolmelisi molluskeid.
   Artikkel 3
   1.   Liikmesriigid testivad asjakohaseid proovivõtukavu ja avastamismeetodeid kasutades Türgist pärit külmutatud ja töödeldud kahepoolmeliste molluskite saadetisi vastavalt lõikele 2.
   Neid teste tehakse asjaomaste saadetiste liitu sisenemise piirikontrollipunktis.
   2.   Liikmesriigid teevad vajalikud testid, et teha kindlaks:
   
               a)
            
            
               bakteriga Escherichia coli saastumise tase kõigis külmutatud kahepoolmeliste molluskite saadetistes;
            
         
               b)
            
            
               mereliste biotoksiinide olemasolu kõigis külmutatud või töödeldud kahepoolmeliste molluskite saadetistes.
            
         3.   Saadetised, millele on tehtud lõigetes 1 ja 2 osutatud testid, jäävad asjaomases piirikontrollipunktis pädevate asutuste järelevalve alla seni, kuni nende testide tulemused on kätte saadud ja neid on hinnatud.
   4.   Kui lõigetes 1 ja 2 osutatud testide tulemused viitavad sellele, et teatav saadetis kahjustab tõenäoliselt inimeste tervist, konfiskeerib ja hävitab pädev asutus selle saadetise viivitamata.
   Artikkel 4
   Kõik käesoleva määruse kohaldamisest tulenevad kulud kannab ettevõtja või tema esindaja, kes vastutab asjaomase saadetise eest selle liitu sisenemise piirikontrollipunktis esitamise ajal.
   Artikkel 5
   Käesolev määrus jõustub kolmandal päeval pärast selle avaldamist Euroopa Liidu Teatajas.
   Seda kohaldatakse kuni 4. augustini 2014.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 31. juuli 2013
      
         
            Komisjoni nimel
         
         
            president
         
         José Manuel BARROSO
      
   
   
      (1)  EÜT L 24, 30.1.1998, lk 9.